Eksempel på mail til klubbens trænere og holdledere

Det er vigtig med en tydelig kommunikation om opstarten efter coronanedlukningen – også til klubbens frivillige. De har brug for at vide, at baglandet er på plads og at de kan være helt rolige ved at starte træningen op igen. Ligeledes har de brug for at kende til de nye retningslinjer for træning, som de skal følge.

Nedenstående tekst er et eksempel på en mail, der med fordel kan sendes til klubbens trænere og holdledere.

**Kære trænere og holdledere i Store Målby Fodboldklub**

COVID-19 satte for snart et par måneder siden en midlertidig stopper for al træning og aktivitet i klubben. Det har været rigtig hårdt for os alle, og vi har savnet både medlemmer og jer fantastiske frivillige.

Men nu er der længe ventet godt nyt: Myndighederne har nemlig givet grønt lys til, at vi må starte træningen op igen.

Det glæder vi os rigtig meget til. Også selvom tingene endnu ikke bliver helt som de plejer. I denne mail vil vi forklare jer nærmere om opstarten således, at I forhåbentligt føler jer klædt på til at komme i gang med det arbejde, vi alle brænder for – nemlig det ude på grønsværen.

**Særlige retningslinjer for træningen**

DBU har udformet fodboldens corona-regler, som er i overensstemmelse med sundhedsmyndighedernes retningslinjer, der beskriver de rammer, træningen skal overholde. Det gælder bl.a.:

* Alle træningsgrupper inkl. træner må max være på 10 personer
* Der skal holdes 2 meters afstand mellem alle deltagerne – også under træningsøvelserne
* Ingen high-fives, gensynskram eller anden fysisk kontakt
* Grundig vask af bolde og andre rekvisitter efter træning
* Alle spillere vasker eller afspritter hænder inden træning
* Klubhuset er lukket, så al omklædning og bad foregår hjemme
* Der spilles endnu ikke nogen kampe – blot træningsøvelser med god afstand

I kan læse de samlede retningslinjer for opstart af fodboldtræningen her:

<https://www.dbusjaelland.dk/nyheder/2020/maj/fodboldklubberne-kan-aabne-igen-med-corona-regler/>

Klubbestyrelsen vil inden opstarten afvikle et web-møde, hvor vi forklarer nærmere om opstarten, og hvor der er mulighed for at stille spørgsmål. Invitationen finder du her: INDSÆT LINK TIL WEB-MØDE og på Facebooksiden for trænere og holdleder i klubben: INDSÆT LINK TIL BEGIVENHED PÅ FACEBOOK

**Opstart på mandag den 11. maj**

Vi begynder træningen fra på mandag den 11. maj – se oversigten over træningstider her: INDSÆT LINK TIL TRÆNINGSTIDER

Inden da bedes I sende en mail til spillerne på jeres hold/deres forældre. Heri bør der stå de praktiske oplysninger vedrørende opstarten.

I kan bruge følgende skabelon eller lave jeres egen.

*Kære spiller på Store Målbys U10-hold*

*Som Bestyrelsen også har skrevet, må vi nu opstarte træningen i fodboldklubben igen, og det glæder vi os helt vildt til, for du kan tro, at vi har savnet jer alle!*

*I får derfor lige lidt praktiske oplysninger om første træning:*

* *Træningen foregår X gang/gange om ugen. Første gang: Tirsdag den 12. maj kl. 17.30-18.30 på bane 2.*
* *Jeg og Bent vil være til stå for træningen, og I vil være delt op i små grupper, som I skal træne i hver gang. Vi har allerede nogle sjove øvelser parat. Vi har sørget for, at alle øvelser overholder godkendte retningslinjer ift. at holde god afstand, sikre nødvendig hygiejne mv.*
* *Man skal have spist, være klædt om hjemmefra og have tisset af, da omklædningsrummene og cafeteria ikke er åbne.*
* *Husk at medbringe egen drikkedunk og gerne en lille håndsprit, hvis du har.*
* *Normalt plejer vi at elske når I sammen hænger ud i klubben, både før og efter træning, men i den kommende tid, skal vi bede jer om at komme til tiden, gå til tiden og ikke følges ad i store grupper.*
* *Mød ikke op til træning, hvis du har symptomer på COVID-19. Det gælder også, hvis du bor sammen med, eller har været i kontakt med en person, der er testet positiv. Vi vil glæde os til at se dig igen, når du er symptomfri.*

*Vi får brug for al den forældreopbakning og støtte, vi kan få. Derfor håber vi, at der er et par forældre, der vil melde sig til at stå for praktik og evt. hjælp i forbindelse med træningen. Kontakt mig, hvis du har mulighed for at hjælpe ved en eller flere af de kommende træninger.

Hvis du har spørgsmål er du også velkommen til at skrive til mig på:* SKRIV HER HVOR, HVORDAN OG HVORNÅR DU VIL/KAN KONTAKTES, SÅ DU UNDGÅR AT STÅ TIL RÅDIGHED 24-7.

*Vi glæder os til at se alle igen.*

*Med venlig hilsen*

*Brian & Bent, træner og holdleder for U10 i Store Målby Fodboldklub*

**Øvelsesbank**

Se de særlige regler der gælder for opstart af træning på ’Fodboldens corona-regler’ her:
<https://www.dbusjaelland.dk/nyheder/2020/maj/corona-guide-saadan-afvikler-du-traening/>

Det stiller særlige krav til de øvelser, der anvendes. I har helt sikkert allerede nogle passende øvelser i tankerne, men hvis I mangler inspiration, har DBU udarbejdet nogle særligt Corona-egnede træningsprogrammer, som du løbende modtager i din mailindbakke. Hvis du ikke modtager disse, men gerne vil, bedes du sige til. Så sørger vi for, at du får dem.

**Vi glæder os til at se jer igen**

Her til sidst vil vi blot sige, at vi glæder os umådeligt meget til SAMMEN MED JER at skabe gode, trygge og fællesskabende rammer for alle klubbens medlemmer.

Selvom vi endnu ikke vender tilbage til fodbolden, som vi kender den før Corona, så er dette et stort skridt på vejen, og vi er sikre på, at vi ved fælles hjælp kan sikre en god opstart.

Hvis I vil læse mere om gældende retningslinjer, status ift. turnering mv, så kan I altid læse mere her:

<https://www.dbusjaelland.dk/>

Tøv ikke med at ringe eller skrive, hvis I har yderligere spørgsmål.

Med venlig hilsen

Bestyrelsen i Store Målby Fodboldklub